  Наталья Тетерина Ижкарысь хоккеен шудонъя «Заря» нылпи команда «Зарни шайба» огъяросси вожвылъяськонлэн финалаз потӥз. Удмуртилэн шоркарысьтыз пиналъёс элькунлэсь данзэ шоръёзо группаын утёзы, ивортэ Физкультурая, спортъя но егитъёсын ужан политикая улосвыл министерстволэн пресс-службаез. Кызьы пусъемын ивортонын, огъяросси вожвылъяськонлэн улосвыл люкетэз улсын 12-13 аресъем хоккеистъёс пӧлын шудонъёс Глазкарын 4-6 тулыспалэ ортчизы. Отчы элькунысь ваньмыз 13 команда пыриськиз. Вормизы «Заря» командаысь пиос, кыкетӥ интыын – Глазкарысь команда, куинетӥын – Ижкарысь «Торпедо». Огъяросси вожвылъяськонлэсь улосвыл люкетсэ покчи группаысь командаос пӧлын шудонъёс азьланьтозы. 10-11 аресъем пиналъёслэн 11 командаоссы Ижкарысь «Молодёжный» йӧ дворецын 11-13 тулыспалэ шудозы. 18-20 тулыспалэ 14-15 аресъем хоккеистъёс Глазкарын нюръяськозы. Бадӟымъёслэн группаязы 13 команда вожвылъяськоз. Шоръёзо группаын «Зарни шайба» огъяросси ӵошатсконлэн йылпумъян люкетэз Пермь шаерын 16-24 южтолэзе радъяськоз, пичиослэн командаоссылэн – Сочиын 5-13 оштолэзе; бадӟымъёслэн группаязы – Смоленскын 14-22 оштолэзе. Пусъём, финалэ потэм сяна, улосвыл люкетын арлыдъя котькуд группаын вормисьёс 100 сюрс манетэн басьтозы, азвесь медальёс утэмъёс – 50 сюрс манетэн. Озьы ик вормисьёслы но призёръёслы клюшкаос басьтыны сертификат сётозы. Со сяна, вормись командалэн тренерез 10 сюрс коньдонкузьымен пусъемын луоз.  Тегъёс: Спорт Ижкар Хоккей Удмуртия Глазкар пиналъёс  